1. Idlisen imezwura :
Leqdic d unadi deg tutlayt taqbaylit ur yelli ara d amaynut, imi yebda yakan deg tallit tamharsant Tafransist, ayen i d-issebganen s ttbut lwelha n kra n yimusnawen ɣer tutlayt-nneɣ tayemmat, d idlisen imezwura i d-yeffɣen s teqbaylit deg taggara n tasut tis 19, gar-asen :
- Essai de grammaire kabyle » n Adolphe Hanoteau (1858).
- Manuel de langue kabyle : n René Basset (1887).
- Cours de langue kabyle : n Belkacem Ben Sedira(1887).
- Première année de langue kabyle : n S. A. Boulifa (1887).
Idlisen-a xas ttwarun s tefransist, maca wwin-d ɣef tutlayt Taqbaylit, yerna sɛan iswi asnalmudan, imi d wi i d idlisen imezwura i yettwasmersen deg uselmed n teqbaylit deg useggas n 1880/1885 d asawen.
2. Annar n Tsekla :
Segmi yura Belaid At Ali ungal amezwaru s teqbaylit “Lwali n udrar” i d-ssuffɣen yimrabḍen irumiyen J.M.Dallet d J.L.Degzelle deg useggas n 1963, yenǧer ubrid i ufares aseklan s teqbaylit.
Maca, almi d iseggasen n 80 i bdan ttbinin-d yimyura imezwura ara ineǧren abrid i tewsit-a n wungal. Deg tallit-nni ffɣen-d kraḍ wungalen : Asfel (1981), Faffa (1986) i yura Rachid Aliche, Askuti (1983) i yura Said Sadi (1983). Syin akkin, d Amar Mezdad i d-yessuffɣen ungal-ines amezwaru iwumi isemma “Iḍ d wass” deg useggas n 1990.
Seg yimir d asawen, annar n ufares aseklan s teqbaylit simal yeǧǧuǧug irennu, banen-d yimyura nniḍen, yecban : Salem Zenia, Meziane Ou Mouh, Brahim Tazaghart, Malek Houd, Mourad Zimou Hocine Louni, Mehenni Khalifi d wiyaḍ.
D ungalen neɣ d tullisin, d idlisen i d-yewwin amaynut deg unnar aseklan n Teqbaylit, ama deg uɣanib ama deg usentel, ama deg tugniwin, ahat d ayen ara yeǧǧen ad d-lalen ar sdat yimussuten iseklanen n Teqbaylit am wakken i llan akk deg tsekliwin n umaḍal.
3. Annar n Tsuqilt :
Taqbaylit ur teqqim ara kan deg tira n wungalen d tullisin i d-snulfan yimawlan-nsent srid s teqbaylit, maca llan wungalen n tsekla tagreɣlant i d-yettwasuqlen ɣer teqbaylit. Gar wungalen-a, ad d-nebder :
- Arranku (l’alchimiste) n Paulo Coelho sɣur inelmaden n lmajister n Tesdawit n Tizi Wezzu.
- Leɛzib n yiɣersiwen ( The animals farm) n George Orwell, i d-yessuqel Habibe Llah Mansouri.
- Tuɣalin n uqcic ijaḥen (Le retour de l’enfant prodige) n André Gide, i d-yessuqel Kamal Bouamara.
- Nnbi (Le prophete) n Gibran Khalil Gibran, i d-yessuqel Hocine Louni.
4. Annar ussnan d yimawalen uzzigen :
Tutlayt i tt-irefden d amawal. Ma llan yimawalen, ad tili tira, ad ilint tsuqilin, ad yili usnulfu aseklan d wussnan. Ihi ma nuɣal-d ɣer tutlayt Taqbaylit, ad naf dakken aṭas n yimawalen i yellan: Amawal n J.M.Dallet, amawal n Tmaziɣt tatrart n Mouloud Mammeri d wiyaḍ. Maca ayen i yessefraḥen ugar, d imawalen ussnanen uzzigen i yettwaxedmen deg yiseggasen n 80 ar ass-a, gar-asen ad nebder :
- Amawal n tusnakt, tasɣunt Tafsut, uṭ. 4, Tizi Wezzu, 1984.
- Amawal n tfizikt tatrart n Dahman Mazed, Tiẓrigin asafu, 2003.
- Amawal n tussniwin n wakal n Yidir Ahmed Zayed, HCA, 2004.
- Amawal n tsenselkimt n Samia Saad Bouzefrane, 2004.
- Amawal amecṭuḥ n tussniwin n ugama n Omar Kerdja, HCA-Anep, 2006.
- Iɣsan s Teqbaylit, (Vocabulaire kabyle de l’ostéologie et de l’orthopédie) n Mohamed Zakaria Benramdane, HCA, 2010.
- Dictionnaire d’électrotechnique, n Mohand Mahrazi, HCA, 2011.
Imi llan yimawalen-a, ihi menwala deg-neɣ yezmer ad yaru imagraden neɣ tizrawin ɣef yisental ussnanen, am tussnakt, tussna n ugama, tussna n wakal ... ilaq kan ad nekcem s annar n tira, yerna ayen i isehlen tura, d tira n wayen yerzan tussniwin talsanin d tmettiyin (S.H.S) am tesnimant, tasnamettit, tasnalest, azref, tadamsa, tussniwin tisertanin ...
Taggrayt
S wakka, ad nellez dakken tutlayt Taqbaylit d tutlayt am tutlayin-nniḍen yellan deg umaḍal, tezmer i yiman-is, tezmer i tsekla akken i tezmer i tussna, maca Tutlayt/Idles, i t-ixeddmen d imawlan-is, ihi ma nebɣa Taqbaylit ad taweḍ anda akken tuklal ad taweḍ, ilaq kan ad d-nekcem s annar n tira, leqdic d useqdec n tutlayt akken ad d-tefk akk ayen tesɛa, s wakka ad nessiweḍ ad nesɛu idlisen ussnanen n Teqbaylit, yerna ad nuɣal ula deg uɣerbaz ad nesselmad mačči kan Taqbaylit maca ad nesselmad tangiwin nniḍen s Teqbaylit. D wa i d-asirem-nneɣ, d asirem n Uwanek Aqbayli n uzekka.
Larbi YAHIOUN,
Aselmad n Teqbaylit.
kab_Latn kab_Latn kab_Latn kab_Latn fra_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn ltz_Latn kab_Latn